1.Bevezetés

2015. március 10-én a Tanács a Szerződés 126. cikkének (7) bekezdése alapján Franciaországnak címzett ajánlást fogadott el a túlzott hiány 2017-ben történő megszüntetése céljából. Az ajánlás szerint Franciaországnak 2015-ben a GDP 4,0%-ának, 2016-ban a GDP 3,4%-ának, 2017-ben pedig a GDP 2,8 %-ának megfelelő államháztartási hiányt kell elérnie. A tanácsi ajánlást megalapozó makrogazdasági előrejelzésnek megfelelően ezt a GDP 0,5%-ának megfelelő mértékű 2015. évi, 0,8%-ának megfelelő mértékű 2016. évi és 0,9%-ának megfelelő 2017. évi strukturálisegyenleg-javulással tekintették összhangban lévőnek, ez pedig a GDP 0,2%-ának megfelelő 2015. évi, 1,2%-ának megfelelő 2016. évi és 1,3%-ának megfelelő 2017. évi további intézkedéseket tesz szükségessé.

Összhangban az 1467/97/EK tanácsi rendelet 3. cikke (4) bekezdésének a) pontjával a Tanács felkérte Franciaországot, hogy 2015. június 10-ig részletes jelentésben számoljon be i. a 2015. évi strukturális egyenleg ajánlott javulásának megvalósítását célzó, a GDP 0,2%-ának megfelelő további strukturális diszkrecionális intézkedésekről; valamint ii. a 2016. és 2017. évi cél eléréséhez szükséges, korábban körvonalazott fő költségvetési intézkedésekről. A Tanács megállapította, hogy az új kiigazítási pálya tükrözése érdekében szükség van a „Loi de Programmation des Finances Publiques” (az államháztartási törvény) aktualizálására. Emellett arra is kötelezte Franciaországot, hogy a határidő lejárta előtt nyújtsa be a 2016-os és 2017-es kiigazítást alátámasztó fő intézkedések előzetes értékelését.

A megállapított határidőre a francia hatóságok benyújtották a Bizottságnak a tanácsi ajánlásra válaszul tett intézkedéseket bemutató és a Tanács által meghatározott célok elérését célzó konszolidációs stratégiát körvonalazó jelentést.

A 2015. március 10-i tanácsi ajánlás teljesítésének értékelése céljából a Bizottság a megtett intézkedésekről szóló jelentés alapján megvizsgálta Franciaország költségvetési stratégiáját.

2.Megtett intézkedések és aktualizált költségvetési előrejelzés

A megtett intézkedésekről szóló, 2015. június 10-én kelt jelentés megerősíti a Franciaország által 2015. április 30-án benyújtott stabilitási programban körvonalazott költségvetési stratégiát, amely a túlzott hiány 2017-re – a Tanács által kitűzött határidőre – történő megszüntetését célozza. A jelentés nem tartalmaz új intézkedéseket, viszont további információkat közöl a stabilitási programban a Tanács 2015. március 10-i ajánlására válaszul bejelentett, 2015-ben 4 milliárd EUR-t, 2016-ban 5 milliárd EUR-t kitevő további intézkedések jellegéről és végrehajtásáról.

2015 tekintetében a jelentés megerősíti a stabilitási programban bejelentett 4 milliárd EUR összegű (a GDP 0,2%-a) intézkedéscsomagot, amelyet a Bizottság 2015. évi tavaszi előrejelzésében már teljes egészében figyelembe vett. Ez a csomag a következőkből áll: az állami kiadások további csökkentése (1,2 milliárd EUR), alacsonyabb kamatkiadások (1,2 milliárd EUR), szociális transzferek csökkentése (1 milliárd EUR), további bevételi intézkedések (0,6 milliárd EUR). Amint arra a Bizottság szolgálatai a stabilitási program értékelésében rámutattak , ezen lépések közül 1,2 milliárd EUR összegű intézkedés a tervezettnél alacsonyabb 2014. évi kiadások tartós megtakarítássá történő átalakításával kapcsolatos. Ezek a hatóságok által tervezett kiadások csökkenésével járnak, azonban nem módosítják az állami kiadások növekedésének ütemét, és így nincsenek hatással a költségvetési kiigazításra.

2016 tekintetében a megtett intézkedésekről szóló jelentés további információkat tartalmaz az 5 milliárd EUR-s kiadáscsökkentést (a GDP 0,2%-a) megalapozó intézkedésekről, amelyeket – mivel a stabilitási programban nem voltak kellőképpen részletezve – a Bizottság nem vett figyelembe 2015. évi tavaszi előrejelzésében. Az alacsonyabb kiadások a központi költségvetés (1,6 milliárd EUR), a társadalombiztosítás (2,2 milliárd EUR) és az önkormányzatok (1,2 milliárd EUR) megtakarításaiból tevődnek össze. A jelenlegi állás szerint csupán a központi költségvetésben tervezett és az egyes minisztereknek címzett 2015. április 24-én kelt miniszterelnöki levelek által dokumentált további kiadáscsökkentés (1,6 milliárd EUR) tekinthető kellőképpen részletezettnek ahhoz, hogy a Bizottság azokat figyelembe vehesse értékelésében. A tervezett további megtakarításokat csak akkor tudja a Bizottság beépíteni előrejelzésébe, amikor a költségvetési stratégiát megalapozó intézkedések kellően részletezettek lesznek.

2017 tekintetében a megtett intézkedésekről szóló jelentés nem tartalmaz új elemeket vagy részleteket.

A Bizottság 2015. évi tavaszi előrejelzése szerint, amely 2016-ra is kiterjed, az államháztartási hiány a GDP 3,8%-a lesz 2015-ben, ami alacsonyabb a tanácsi ajánlásban szereplő 4,0%-nál. Változatlan szakpolitikai irányvonalat feltételezve 2016-ra a bizottsági előrejelzés 3,5%-os hiányt vár, ami magasabb a 3,4%-os célnál.

A megtett intézkedésekről szóló jelentésben közölt információk fényében aktualizált tavaszi bizottsági előrejelzés alapján a 2015. évi hiány változatlanul 3,8% lesz, míg a 2016. évi hiány 3,4%-ra csökken. 2015 tekintetében a megtett intézkedésekről szóló jelentés megerősíti a 4 milliárd EUR összegű csomag tavaszi előrejelzésben becsült államháztartási hatását. 2016 tekintetében a központi költségvetésben tervezett további 1,6 milliárd EUR összegű konszolidációs intézkedések (a GDP 0,1%-a) a jelen állás szerint kellőképpen részletezetteknek tekinthetők, és ezért ezeket a Bizottság figyelembe vette az aktualizált előrejelzésben. Ennek megfelelően az államháztartási hiányra a tavaszi előrejelzésben adott prognózisát a Bizottság a korábbi 3,5%-ról 3,4%-ra csökkenti.

A 2015–2016-os költségvetési kilátásokat övező kockázatok a Bizottság aktualizált tavaszi előrejelzése szerint összességében kiegyensúlyozottaknak tűnnek. A GDP növekedésének 2015 első negyedévében tapasztalt üteme (0,6% a Bizottság tavaszi előrejelzésében várt 0,4% helyett) arra utal, hogy a gazdaság élénkülése gyorsabb lehet a vártnál. Emellett az adóbevételek vártnál nagyobb rugalmassága is pozitív hatással lehet az államháztartási hiányra 2015-ben és 2016-ban. Ezzel szemben a munkaerőpiac csalódást keltő teljesítménye negatív hatással lehet az államháztartásra. Ezenfelül az államkötvények hozamainak közelmúltbeli emelkedése a kamatkiadások növekedéséhez vezethet, ami ugyancsak megnehezítheti a kiadáscsökkentési célok elérését.

3.A megtett intézkedések értékelése

A megtett intézkedésekről szóló jelentésben közölt információk alapján aktualizált tavaszi előrejelzése szerint a Bizottság 2015-re a tanácsi célértéknél alacsonyabb, 3,8%-os, 2016-ra pedig a tanácsi céllal megegyező, 3,4%-os GDP-arányos államháztartási hiányt vár. A strukturális kiigazítás mindazonáltal várhatóan mindkét évben elmarad a Tanács által javasolt értéktől.